ΓΡΑΠΤΗ ΕΡΩΤΗΣΗ P-1297/96 υποβολή: Christian Rovsing (PPE) προς την Επιτροπή (22 Μαΐου 1996)

Θέμα: Τήρηση από την Επιτροπή των κοινών κανόνων περί αναθέσεως δημοσίων συμβάσεων

Τι κάνει η Επιτροπή για να διασφαλίσει ότι οι υπηρεσίες της τηρούν πάντοτε τους κοινούς κανόνες για την ανάθεση δημοσίων συμβάσεων που περιέχονται στις οδηγίες 92/50/ΕΟΚ, ((ΕΕ L 209 της 24.07.1992, σελ. 1. )) 93/36/ΕΟΚ ((ΕΕ L 199 της 09.08.1993, σελ. 1. )) και 93/37/ΕΟΚ ((ΕΕ L 199 της 09.08.1993, σελ. 54. )) καθώς και τις διατάξεις του Δημοσιονομικού Κανονισμού της Επιτροπής, όταν η τελευταία ενεργεί η ίδια ως φορέας ανάθεσης τέτοιων συμβάσεων;

Τί κάνει η Επιτροπή για να διασφαλίσει ότι τα περί αναθέσεως έγγραφα διατίθενται πάντοτε σε όλες τις γλώσσες της ΕΕ, και πόσο συχνά οι εσωτερικοί διαδικαστικοί κανόνες επιτρέπουν μόνον τη μετάφραση εγγράφων που δεν υπερβαίνουν ένα συγκεκριμένο αριθμό σελίδων;

Πιστεύει, ακόμη, η Επιτροπή ότι οι δικοί της κανόνες στο συγκεκριμένο τομέα ισχύουν και στα άλλα θεσμικά όργανα της ΕΕ;

Απάντηση του κ. Liikanen εξ ονόματος της Επιτροπής (26 Ιουνίου 1996)

1. Η Επιτροπή ανέπτυξε σύνολο ενεργειών στον τομέα των δημοσίων συμβάσεων που αναθέτει.

Από την άνοιξη του 1994 τέθηκε στη διάθεση των υπηρεσιών μια νέα έκδοση, η έκτη κατά σειρά, του οδηγού της συμβουλευτικής επιτροπής αγορών και συμβάσεων (ΣΕΑΣ). Ο οδηγός αυτός περιγράφει τις διαδικασίες που εφαρμόζονται από τους διατάκτες στον τομέα των δημοσίων συμβάσεων και αναφέρεται ειδικότερα στις υποχρεώσεις που προβλέπονται στις οδηγίες 92/50/ΕΟΚ, 93/36/ΕΟΚ και 93/37/ΕΟΚ σχετικά με το συντονισμό των διαδικασιών σύναψης συμβάσεων παροχής υπηρεσιών, προμηθειών και έργων. Όταν επέρχονται σημαντικές μεταβολές στις διαδικασίες των συμβάσεων, κοινοποιούνται, σε όλους τους διατάκτες, σημειώματα τροποποιήσεων και προσθήκες στον οδηγό.

Κατά τη διάρκεια του 1994 και 1995 πραγματοποιήθηκαν 6 σεμινάρια κατάρτισης του προσωπικού της Επιτροπής. Στις δραστηριότητες αυτές που είχαν ως στόχο τη συμπλήρωση της έκτης έκδοσης του οδηγού της ΣΕΑΣ από προφορικές παρουσιάσεις, συμμετείχαν περισσότερα από 800 άτομα.

Στα πλαίσια του προγράμματος ΣΕΜ2000 για την βελτίωση της δημοσιονομικής διαχείρισης, η Επιτροπή καθόρισε τον προσανατολισμό για τη διοργάνωση και τη διάρθρωση των μονάδων της που ασχολούνται με τα θέματα προϋπολογισμού στις υπηρεσίες. Οι μονάδες αυτές διαθέτουν τις κατάλληλες αρμοδιότητες σε θέματα εκτέλεσης του προϋπολογισμού και ειδικότερα σύναψης συμβάσεων. Εξάλλου, κάθε γενικός διευθυντής έχει ορίσει «ανταποκριτές ΣΕΑΣ». Στο πλαίσιο της κάθε υπηρεσίας, τα άτομα αυτά είναι οι προνομιούχοι συνομιλητές τόσο της ΣΕΑΣ όσο και των υπαλλήλων της γενικής διεύθυνσής τους ή των υπηρεσιών τους που καλούνται να θέσουν σε εφαρμογή τις διαδικασίες των δημοσίων συμβάσεων.

Έχει ξεκινήσει προετοιμασία προτύπων προκηρύξεων συμβάσεων που προορίζονται για τις γενικές διευθύνσεις και τις υπηρεσίες της Επιτροπής. Τα νέα αυτά μέσα θα συμβάλουν σε εξοικονόμηση χρόνου και στην πραγματοποίηση σημαντικών οικονομιών όσον αφορά τα έξοδα μετάφρασης.

Τέλος, σε κάθε διαδικασία δημοσίων συμβάσεων και εφόσον υπάρχουν ειδικά προβλήματα που δεν μπορούν να επιλυθούν εντός της υπηρεσίας, ο κάθε διατάκτης έχει τη δυνατότητα να συμβουλευθεί τις υπηρεσίες που δύνανται να του παράσχουν την αιτούμενη βοήθεια και ειδικότερα τη νομική υπηρεσία, τη Γενική Διεύθυνση Εσωτερικής Αγοράς καθώς και τη Γενική Διεύθυνση Προϋπολογισμών στην οποία υπάγεται η προεδρία και η γραμματεία της ΣΕΑΣ.

2. Όσον αφορά το γλωσσικό καθεστώς που εφαρμόζεται στις δημόσιες συμβάσεις των υπηρεσιών της Επιτροπής, οι προκηρύξεις των συμβάσεων που περιορίζονται σε 650 λέξεις, δυνάμει των διατάξεων των οδηγιών για τον συντονισμό των διαδικασιών σύναψης συμβάσεων, δημοσιεύονται στην Επίσημη Εφημερίδα των Κοινοτήτων στις 11 επίσημες γλώσσες. Εξάλλου, ο υποβάλλων προσφορά ή ο υποψήφιος μπορεί να υποβάλει την προσφορά του ή την υποψήφιότητά του στην επίσημη γλώσσα της Κοινότητας που θα επιλέξει.

Τέλος, το γλωσσικό καθεστώς που εφαρμόζεται στις συγγραφές υποχρεώσεων και στους τεχνικούς φακέλους αναφοράς εγκρίθηκαν από την Επιτροπή κατά τη διάρκεια της συνόδου της 19ης Δεκεμβρίου 1984. Η απόφαση αυτή περιλαμβάνεται στα παραρτήματα της 6ης έκδοσης του οδηγού της ΣΕΑΣ. Ο έλεγχος της τήρησης της απόφασης αυτής της Επιτροπής εναπόκειται στους διατάκτες. Εξάλλου, εφόσον χρειαστεί, η ΣΕΑΣ μπορεί να προβεί στη διατύπωση των απαιτούμενων παρατηρήσεων με βάση συγκεκριμένους φακέλους. Η Επιτροπή δεν διαθέτει στατιστικές σχετικά με τη συχνότητα με την οποία δεν πραγματοποιείται η μετάφραση εγγράφων που υπερβαίνουν έναν συγκεκριμένο αριθμό σελίδων.

3. Η Επιτροπή δεν είναι ικανή να εκτιμήσει εάν οι κανόνες που εφαρμόζονται στις υπηρεσίες της στον τομέα των δημοσίων συμβάσεων ισχύουν και στα υπόλοιπα όργανα της Κοινότητας.

Ωστόσο είναι σαφές ότι οι σχετικοί κανόνες της συνθήκης ΕΚ (απαγόρευση κάθε διάκρισης λόγω εθνικότητας, ελεύθερη κυκλοφορία των εμπορευμάτων, ελεύθερη παροχή των υπηρεσιών) εφαρμόζονται από όλα τα όργανα. Εξάλλου, ο δημοσιονομικός κανονισμός ((Δημοσιονομικός κανονισμός της 21.12.1977 όπως τροποποιήθηκε τελευταία από τον κανονισμό (ΕΚ, Ευρατόμ, ΕΚΑΧ) αριθ. 2335/95 του Συμβουλίου της 18.9.1995 - ΕΕ L 240 της 7.10.1995. )) και ο κανονισμός της Επιτροπής ((ΕΕ L 315 της 16.12.1993. )) που προβλέπει τους όρους εκτέλεσης ορισμένων διατάξεων του δημοσιονομικού κανονισμού, έχουν εφαρμογή στα όργανα που ορίζονται στα εν λόγω κείμενα.

Η γενική συμφωνία δασμών και εμπορίου (GATT) για τις δημόσιες συμβάσεις αφορούν μόνο την Επιτροπή και το Συμβούλιο, ενώ δυνάμει του άρθρου 56 του προαναφερόμενου δημοσιονομικού κανονισμού κάθε όργανο πρέπει να συμμορφώνεται στις ίδιες υποχρεώσεις που ισχύουν για τους φορείς των κρατών μελών δυνάμει των οδηγιών του Συμβουλίου που αφορούν το συντονισμό των διαδικασιών σύναψης δημοσίων συμβάσεων.

Τέλος, οι αποφάσεις που έχει εκδόσει η Επιτροπή στο θέμα των δημοσίων συμβάσεων η ανάθεση των οποίων γίνεται από τις υπηρεσίες της, ισχύουν σε αυστηρά εσωτερικό πλαίσιο καθώς και ο οδηγός της ΣΕΑΣ της Επιτροπής ο οποίος έχει λάβει ωστόσο σήμερα κάποια δημόσια διάσταση στο μέτρο που πωλείται μέσω της Υπηρεσίας Επισήμων Εκδόσεων των Ευρωπαϊκών Κοινοτήτων (ΥΕΕΕΚ).